Uzulu weZimbabwe Ukhala Ngendlala Ngesikhathi selockdown
Ele Zimbabwe ligqibe ihlandla lakuqala lamaviki amathathu lohlelo lokusebenzela ngekhaya olweLockdown, uMongameli Emmerson Mnangagwa wahle wengeza lesi sikhathi okwamanye amaviki amabili, osekutshiye inengi likhathazekile ukuba lizaphila njani. 
HARARE — Uzulu weZimbabwe wamukele ngemizwa ehlukeneyo ngokwengezelelwa kwamalanga okuhlala ngekhaya phansi kohlelo lwe lockdown, esithi lobanje ezwisisa ukuthi uhulumende ulomthwalo omkhulu wokulwisana lokumemetheka komkhuhlane we Covid 19 kumele aqakathekise udaba lokutholisa ukudla abantu abanengi abangasela misebenzi. Isakhamuzi se Harare uNkosikazi Cythia Musonza uveze ukudana okukhulu ethi akalazo ezinye indlela zokunakekela imuli yakhe ngenxa yesimo somnotho. “Ilockdown leyi inzima kithi empilweni zethu khona ukudla sokuphelile. Amalanga lawa assedlule singela kwengezelela ama pass. Ama pass siywafuna ukuba siwathole ukuze siethenga edolobheni lapho okulentengo ephansi” Isikhulumeli somanyano wenhlanganiso ezizimeleyo oweCrisis in Zimbabwe, uMnu Marvelous Khumalo uthi ukuqeliswa kweLockdown kuzadala umonakalo omkhulu nxa abantu bengatholiswa ukudla. “Sibona ukuthi ukwengezelelwa kwe lockdwon kuyinkinga kakhulu empilweni zabantu. Abantu abanengi baphila ngokuzenzela bethenga ukudla. Sibona ukuba nxa abantu bengayi emsebenzini impilakhahle yabo kayiphucuki” Eyinye ingcitshi kwezombusazwe uMnu Mlindelwa Mancitshana uthi uhulumende kumele engezelele uncedo alupha abaswelayo. “Impilo yabantwana beZimbabwe ilukhuni. Abakusebenze namhla kuyabe sekuphelile. Ukubavalela kulungile kodwa kufuze kube lokuncediswa okuthile ukuze baphile kuhle. Ukubahlalisa phansi bengaphiwa lutho yikubafaka ezilengweni. Isikhulumeli sebandla le ZAPU uMnu Iphithule Maphosa uthi njengebandla bavumelana lesinqumo esethulwe nguhulumende. “Ukwengezwa kwamalanga yinto esingeke sayala, njalo silomango omude ukuze siwumise njengelizwe. Abantu kabasebenzi, kuzakuba nzima kakhulu ngoba izitolo sezikhweze intengo yokudla” Ingcitshi kwezombusazwe uMnu Mlungisi Dube uthi ezinye indleko ezifana lemali yemithelo yezindlu kumele ziyekethiswe ngalesisikhathi. “Ukungezelelwa kwe lockdown kuzakwenza ukube nzima ebantwini abaphila ngokuzisebenza loba abalemali encane. Abanikazi bezindlu bazafuna kubhadalwe ama rent. Ukungezelelwa kwensuku kuzenza impilo yabantu ibenzima” Umkhuhlane weCoronavirus usuhlasele abantu abangamatshumi amabili lanhlanu- 25, kuthi abathathu sebetshonile okulinani elikhuphuke okwamagama kusukela ngesikhathi kusungulwa uhlelo lweLockdown kumaviki amathathtu edluleyo. Uhulumende uthi uzakupha abantu usizo lwemali engangamakhulu amabili amadola eZimbabwe -$200RTGs, ukuze basizakale ngesikhathi lesi kodwa abanengi bathi kayeneli lutho ngenxa yokuqansa kwentengo yempahla ezitolo ngalesisikhathi.